[{"text_idx": "#000000", "text": "Elekta komisiono volas du novajn estraranojn"}, {"text_idx": "#000001", "text": "Post la elekto de Aleks Kadar kiel nova g\u0302enerala sekretario de UEA, la elekta komisiono proponas ke aldone estu elektitaj du pliaj estraranoj: Huang Yinbao (Trezoro) kaj Orlando Raola."}, {"text_idx": "#000003", "text": "La diskuto pri elekto de pliaj estraranoj de UEA komencig\u0302is fine de la pasinta jaro, post kiam la estraro de la asocio decidis, ke g\u0302enerala sekretario Martin Scha\u0308ffer transprenu la postenon de la tiama g\u0302enerala direktoro de la asocio, Veronika Poo\u0301r."}, {"text_idx": "#000004", "text": "C\u0302ar la g\u0302enerala direktoro de la asocio estas oficista posteno, kiun ne eblas kombini kun laboro en la estraro, la estraro tiel perdis unu el siaj plej aktivaj anoj."}, {"text_idx": "#000005", "text": "La komitato longe diskutis, c\u0302u entute necesas nun elekti novajn estraranojn, konsiderante ke la Universala Kongreso en Lisbono okazos post kelkaj monatoj. Iuj argumentis, ke en la nuna financa situacio de la asocio pli bonus s\u0302pari monon ol uzi g\u0302in por la vojag\u0302- kaj restadkostoj de estraranoj dum kunsidoj."}, {"text_idx": "#000006", "text": "Post du voc\u0302donoj la komitato sukcesis elekti novan g\u0302eneralan sekretarion, Aleks Kadar, kiu promesis prioritate okupig\u0302i pri la ekonomia situacio de la asocio. Nun la elekta komisiono sendis al la komitato de UEA sian proponon pri la sekvaj pas\u0302oj."}, {"text_idx": "#000007", "text": "La elekta komisiono opinias, ke kvankam c\u0302iuj restantaj kvin kandidatoj estas \"tre ideohavaj, spertaj kaj valoraj aktivuloj kiuj povas doni tre gravan kontribuon al la estrara laboro de UEA\", neniu el ili povas sola transpreni c\u0302iujn nunajn taskojn en la estraro \u2013 financoj, kongresoj, kulturo, scienca kaj faka agado."}, {"text_idx": "#000008", "text": "Tial la komitato lau\u0306 la elekta komisiono devus elekti du novajn estraranojn. La du plej tau\u0306gaj kandidatoj por la bezonataj taskoj lau\u0306 la komisiono estas Huang Yinbao (Trezoro), kiu ig\u0302u estrarano pri financoj, kaj Orlando Raola, kiu transprenu la ceterajn taskojn menciitajn."}, {"text_idx": "#000009", "text": "Antau\u0306 ol voc\u0302doni pri konkretaj nomoj, la komitato de UEA voc\u0302donos pri tio, c\u0302u efektive estu elektitaj du pliaj estraranoj, nur unu, au\u0306 ec\u0302 neniu."}, {"text_idx": "#000011", "text": "Korekto: En la artikolo pli frue erare estis skribite, ke tute nova estraro estos elektita en Lisbono. Efektive la mandatperiodo de la nuna estraro finig\u0302os nur en 2019."}, {"text_idx": "#000017", "text": "Mi nek subtenas, nek kontrau\u0306as, sed c\u0302u oni ne devus enketi pri la stato de Esperanto-USA, kies Prezidanto Raolo estis dum la pasintaj kelkaj jaroj? Finance, membre, ktp."}]